b"\n_START_ARTICLE_\nBrie\n_START_PARAGRAPH_\nBrie je vrsta francoskega mehkega sira z belo plemenito plesnijo.\n_START_SECTION_\nZna\xc4\x8dilnosti\n_START_PARAGRAPH_\nBrie je verjetno eden od najbolj poznanih francoskih sirov in je zaradi svojega ne\xc5\xbenega okusa priljubljen po celem svetu. Testo je belkaste do rumenkaste barve, z drobnimi o\xc4\x8desci. Premer sira vrsta Brie de Melun je od 25 do 40 centimerov, okus pa je blago kisel do pikanten. Brie iz surovega mleka je bolj aromati\xc4\x8den.\n_START_SECTION_\nProizvodnja\n_START_PARAGRAPH_\nBrie izdelujejo iz polnomastnega ali delno posnetega mleka, delajo pa ga v obliki velikih ploskih hlebcev. Skorja, prekrita z belo plesnijo je u\xc5\xbeitna. Mleku, ki ga uporabijo za izdelavo sira dodajo encime, ki pospe\xc5\xa1ijo koagulacijo ter ga segrejejo na 37\xc2\xbaC. Nato odlijejo sirotko in dobljeno maso zlijejo v posebne okrogle modele. Obi\xc4\x8dajno zmes dodajajo v ve\xc4\x8d tanj\xc5\xa1ih plasteh, ki jih pustijo okoli 18 ur, da se odcedijo. Odcejen in sprijet mladi sir vzamejo iz modelov ter ga nasolijo. Zunanjo plast oku\xc5\xbeijo z bakterijami plesni Penicillium candidum, Penicillium camemberti in/ali Brevibacterium linens. Tako pripravljen sir zori 4 tedne na slamnatih rogoznicah.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nPoznamo veliko vrst tega sira, francoska vlada pa pod tem imenom dovoljuje samo prodajo dveh vrst brija: Brie de Meaux in Brie de Melun. Izdelovanje teh dveh vrst brija poteka od leta 1980 pod nadzorom AOC (Appellation d'Origine Contr\xc3\xb4l\xc3\xa9e). _NEWLINE_Poleg teh dveh vrst brija spadajo v to vrsto sira \xc5\xa1e kme\xc4\x8dki brie (Brie fermier), starani brie (Brie noir), Brie de coulommieres, Brie de montereau, le fougerus, Brie de nangis in Brie de provins."